**Tlačový materiál k filmu**

v kinách od 17.Marca 2022.

**Môže medzi malou myškou a veľkým lišiakom vzniknúť skutočné priateľstvo? Odpoveď nájdu nielen tí najmenší, ale aj väčší a veľkí diváci v animovanom dobrodružstve Myši patria do neba.**

Myška Šupito rada všetkých presviedča o tom, že je najodvážnejšou myškou na celom svete a vôbec ničoho sa nebojí. Opak je však pravdou, v skutočnosti sa “pokaká” zo všetkého, čo sa okolo len mihne. Jej túžobným prianím je byť rovnako statočná ako jej otecko. Ten sa dokázal s nasadením vlastného života postaviť desivému lišiakovi, postrachu celého lesa. Boj síce nevyhral, ​​stal sa ale obdivovaným hrdinom myšieho spoločenstva. Šupito chce všetkým dokázať, že odvaha je dedičná. Snaží sa zopakovať jeho legendárny kúsok - vytrhnúť pár chlpov z líščieho kožuchu. Za cieľ si vyberie spiaceho mladého lišiaka Bielobruška. Všetko sa nakoniec zomelie trochu inak, než si malá myška predstavovala. Lišiak sa nečakane prebudí a naháňačka sa končí nešťastne pre obidvoch. Šupito aj Bielobruško sa dostanú do zvieracieho neba.

Pri pokuse vyhnúť sa vstupnej očiste v nebeských kúpeľoch na seba myška a lišiak opäť natrafia a vďaka spoločnej nevôli k umývaniu sú prinútení pokračovať v ceste spoločne. Putujú po nebeských atrakciách a zákutiach, zažívajú najrôznejšie dobrodružstvá a nečakané stretnutia. A navzájom sa spoznávajú. Šupito je na Bielobruška najskôr poriadne nahnevaná, ale postupne si uvedomuje, že je iný ako ostatné - tak veľmi nenávidené - líšky. Na ceste nebom musia obaja spoločne zdolať rôzne nástrahy, splniť úlohy a prekonať prekážky. Vznikne medzi nimi zvláštne priateľstvo a na konci ich putovania na nich čaká veľké prekvapenie.

**Hlavní hrdinovia sa predstavujú:**

**Šupito** je malé myšacie dievčatko. Celý život sa snaží vyrovnať svojmu oteckovi, ktorý sa za cenu vlastného života postavil zlému lišiakovi. Vyrastá s mamičkou a tromi staršími bratmi, ktorí si z nej radi uťahujú. Neustále sa všetkým snaží dokázať, že je tá najstatočnejšia myš na celom svete. Veľmi jej to ale nejde. Je ustráchaná, vlastne ako každá myš. Svoj strach ale nakoniec dokáže prekonať vďaka neobyčajnému priateľstvu s lišiakom Bielobruškom. Hlas myške prepožičala Zuzana Šebová.

**Bielobruško** je dosť netypický lišiak. Je mierumilovný a dobrý, chýba mu sebavedomie. Nemá rodičov a odjakživa bol ostatným líškam na smiech. Kvôli svojej povahe, kvôli tomu, že kokce aj kvôli tomu, že nechce jesť mäso. V mnohých ohľadoch je to úplný opak Šupito. Veľa premýšľa, je zmierlivý a veľmi obetavý. To hlavné majú ale obaja spoločné - túžbu po láske, veľké srdce a obrovskú skrytú vnútornú silu. Bielobruško hovorí hlasom Dana Fischera.

**Hrôzopysk** je obrovský hrôzostrašný lišiak, postrach celého lesa. Prezývajú ho Myšovrah. Trasú sa pred ním nielen všetky hlodavce, ale aj všetky líšky a najviac asi Bielobruško, ktorého tyranský a krutý Hrôzopysk vychovával. Temne vrčí hlasom Iva Gogála.

**Krtko** je jediný Šupitin verný kamarát a nekritický obdivovateľ. Je až príliš dobrý a mnohí ho pre to, pre jeho hrubé okuliare a guľaté bruško považujú za triedneho hlupáčika. Krtka nahovoril Majo Lavuda.

**Otecko** je pre Šupito veľkým vzorom vďaka svojej odvahe a obetavosti. Ako jediný myšiak v dejinách sa postavil v hrdinskom boji na život a na smrť lišiakovi, aby tým ochránil ostatných. Stal sa tak legendou celej myšacej obce. V jeho hlase spoznáte Martin Mňahončák.

**Koza** je múdrou strážkyňou nebeskej brány, kde prívetivo víta novo prichádzajúcich. Na stránkach veľkej hlávky kapusty vedie záznamy o ich osudoch. Chlácholivo rozpráva hlasom Petry Langovej.

**Chrústy** zastávajú funkciu nebeskej polície. Chytajú a vracajú späť k nebeskej bráne všetkých previnilcov, ktorí nerešpektujú základné nebeská pravidlá. Veliteľa chrústov nahovoril Miroslav Trnavský.

**Medvedík čistotný** je výstredný a roztomilý estét a odborník na módu, ktorý dohliada na to, aby nikto nepodvádzal pri očiste v nebeských kúpeľoch. Vo filme hovorí hlasom Dušana Kaprálika.

**Krokodíl** je spolu s medvedíkom čistotným múdrym a váženým strážcom zodpovedným za prevádzku nebeských kúpeľov. K poctivému umývaniu uší vyzýva hlasom Milana Bahúľa.

**Žaba** je pedantská a nevrlá správkyňa čističky vody pod nebeskými kúpeľmi. Je na svoju funkciu náležite hrdá, čo dáva najavo hlasným kvákaním Lindy Zemánkovej.

**Rak** je múdry sprievodca umožňujúci pútnikom nahliadnuť do zrkadla Večnosti. O kolobehu života, prírody i celého vesmíru rozpráva hlasom Dušana Szabo.

**Papagáj** je principál nebeského lunaparku. Je to ukecaný komediant a kabaretný iluzionista. Jeho druhá tvár je ale hlboko vážna. V podobe vševedúceho **Havrana** stráži pri východe z lunaparku, aby nikto nepripravený nevstúpil do Lesa Lesov - nejtemnejšieho zákutia neba. Svoj zobák mu prepožičal Richard Stanke.

**Krab** je veľmi priateľský a zábavný uvádzač v nebeskom divadle. Veselo švitorí hlasom Petra Krajčoviča.

Niektoré z prostredí, na ktoré nás film zavedie:

Myšia škola

Ihrisko

Nebeské kúpele

Priepasť večnosti

Zrkadlo večnosti

Nebeská krajina

Nebeský lunapark

More

Veľrybie kino

Zaujímavosti z nakrúcania filmu:

Film vznikol v koprodukcii Slovenska, Francúzska, Poľska a Českej republiky.

Nakrúcalo sa 14 mesiacov na 11 scénach.

Na filme pracovalo 8 animátorov a ďalších 20 členov štábu.

Nakrútilo sa 1 400 záberov s viac ako 80 originálnymi postavami.

Šupito je vysoká 15 cm, krokodílova hlava je dlhá viac ako 1 meter.

**Myši patria do neba - film pre malých i veľkých divákov**

Film Myši patria do neba bude mať premiéru 7. októbra 2021, no divákom sa už s veľkým úspechom predstavil na niekoľkých filmových festivaloch a prehliadkach. Svetovú premiéru a veľký divácky úspech mal na prestížnom Svetovom festivale animovaných filmov vo francúzskom Annecy. Film tiež získal cenu za najlepší animovaný film na Medzinárodnom festivale v Šanghaji.

Ovácie zožal aj doma na tohtoročnom Medzinárodnom festivale animovaných filmov Anifilm, kde v libereckých kinách malí aj veľkí diváci tlieskali dokonca niekoľko minút po projekcii. A ocenili ho potom aj tou najobjektívnejšie cenou - Cenou divákov. Tiež získal špeciálne uznanie poroty. Počas Anifilmu bola v Libereckom zámku zahájená aj veľká výstava bábok, filmových dekorácií i výtvarných návrhov, ktorá pokračuje až do konca roka a volá sa "Myši patria na výstavu".

Užili a užijú si ho aj diváci na ďalších miestach - napríklad na Zlínskom festivale filmov pre deti a mládež.

Tvorcovia s Cenou divákov Anifilm 2021

**Denisa Grimmová a Jan Bubeníček - tvorcovia o filme**

Film Myši patria do neba je predovšetkým o pokore, láske a nádeji. Snažíme sa povedať, že každá bolesť prebolí a za každým ďalším rohom čaká niečo nové, nový priateľ či dobrodružstvo. Chceme ukázať, že nemá zmysel sa vzdávať. Ale aj, že svoju silu a bojovnosť máme nasmerovať tam, kde to má zmysel.

Všetky bábky aj dekorácie prešli Denisinými rukami. Najprv vznikli výtvarné návrhy a neskôr pre väčšinu postáv hlinené modely. Vzhľadom na ich počet a potrebu neustále ich navzájom porovnávať - čo do mierky voči sebe navzájom, tak aj voči setom - sme modely naskenovali do počítača a dolaďovali v 3D softvéri. Tomu sa venoval Jan. V prípade dekorácií Denisa ako hlavná výtvarníčka vytvárala ich vizuálnu podobu v spolupráci s Janom a spoluvýtvarníkom Janom Kurkom. Obaja Janovia potom pripravovali architektonické rozvrhnutie priestoru, jeho jednotlivé elementy a systém montáže a demontáže dekorácií s ohľadom na to, aby do nich bolo možné umiestniť kamery a svetlá, aby na miestach, kde budú hrať bábky, bol vždy vhodný povrch pre ich fixáciu a v neposlednom rade, aby animátor mal možnosť dosiahnuť všade, kde bude potrebné. Po celú fázu výroby bola Denisa prítomná v dielňach, zasahovala svojimi pokynmi aj rukami tak, aby všetko fungovalo nielen technicky, ale aby bol maximálne dodržiavaný jej výtvarný štýl. Nejednu bábku a veľa rekvizít vyrábala takmer úplne sama od začiatku, až po finálnu podobu.

Od začiatku sme vedeli, že v prípade animovaného filmu tvorí zvuk aj viac ako polovicu výslednej ilúzie. Animácia sa od hranej akcie zásadne líši tým, že divák neuvidí a nebude počuť nič, čo by ste nevyrobili od úplného začiatku, pretože animácia spočíva v rozhýbaní neživého, čo dovtedy vôbec neexistovalo. Prostredia nemajú žiadnu zvukovú atmosféru, kým ju zvukári nevytvoria, bábky nehovoria, nedýchajú ani neprodukujú žiadne zvuky v kontakte s prostredím (kroky, šušťanie srsti a podobne). Sound dizajnu sa ujalo štúdio Soundsquare pod taktovkou zvukových majstrov Viktora Ekrta a Davida Titera. Obom a aj ich kolegom pracujúcim na čiastkových úlohách patrí obrovská vďaka za skvele odvedenú prácu ďaleko za hranicou profesionálnej rutiny. Vytvorili živý, veľký, pestrý a hlavne úplne uveriteľný svet.

Čo sa týka hudby, vedeli sme, že bude potrebné ju maximálne zapojiť do vytvorenia atmosféry nášho sveta, na určenie významu jednotlivých scén a na osvetlenie myšlienkových pochodov animovaných postáv. Spolu s poľským skladateľom Krzysztofom A. Janczakem sme dlho hľadali jej základnú polohu. Vo výsledku vďaka Krzysztofovi vznikol úžasný soundtrack, ktorý pokrýva neobvykle veľkú plochu filmu, miešajú sa v ňom klasické vplyvy s modernými, neuveriteľne dotvára a na mnohých miestach úplne vytvára atmosféru filmu.

Animovaní hrdinovia majú len vizuálnu podobu, sami o sebe nemajú hlasivky. Musíte pre ne zvoliť zodpovedajúci hlas, ktorý vyjadruje ich osobnosť a vizuálne im "pristane". Vzhľadom na množstvo postáv bol aj počet dabérov obrovský. Najväčšou úlohou pre nás bolo nájsť zodpovedajúci hlasový prejav pre Šupito a Bielobruška. Obaja sú veľmi mladí, sú to ešte deti. Dlho sme riešili, či ich obsadiť detskými hlasmi, alebo či zvoliť dospelých hercov. Nakoniec sme stavili na istotu a obsadili hercov dospelých, ktorí sú jednak profesijne skúsenejší, jednak sa im v priebehu času nemení hlas.

Myši patria do neba je zatiaľ najväčší film, na ktorom sme kedy pracovali. Po mnohých rokoch plánovania, vymýšľania, práce, hrania sa a snívania je hotový a my z neho máme veľkú radosť. Všetci, ktorí na ňom pracovali, do neho vložili oveľa viac, ako je bežné a podľa nás je ich práca úžasná. Veľmi sa tešíme, že sa film konečne dostane k divákom!

Denisa Grimmová a Jan Bubeníček

**Denisa Grimmová**, režisérka a výtvarníčka animovaných filmov, iustrátorka. Po strednej výtvarnej škole so zameraním na hračky a bábky vyštudovala na pražskej FAMU katedru animácie u prof. Břetislava Pojara a Pavla Koutského. Profesne najradšej strieda animáciu s ilustráciou a voľnú tvorbu. Jej autorské krátke filmy získali množstvo ocenení, a to aj v zahraničí. Uskutočnila niekoľko výstav svojich obrazov, kresieb, koláží a bábok, ilustrovala niekoľko kníh. Rada pracuje s materiálom a s príbehmi.

**Jan Bubeníček**, režisér, výtvarník a animátor animovaných filmov. Vyštudoval katedru animácie na pražskej FAMU u prof. Břetislava Pojara a Pavla Koutského. Niekoľko rokov pracoval v digitálnej postprodukcii ako 3D animátor a neskôr ako trikový supervízor. Rád kombinuje klasické animačné postupy s najrôznejšími digitálnymi trikovými technikami a s hranou akciou. Za svoje autorské filmy získal niekoľko ocení ako doma, tak v zahraničí. Podieľal sa na tvorbe celovečerného animovaného filmu Alois Nebel (2011), ktorý bol ocenený Európskou filmovou cenou za najlepší animovaný film. Ako scenárista a režisér je podpísaný pod poviedkovým celovečerným animovaným filmom Smrteľné historky (2016).

Denisa a Jan tvoria v posledných rokoch autorkú dvojicu. Sú partnermi v práci, ale aj v živote, spolu vychovávajú troch synov.

**Alice Nellis a Richard Malatinský - scenáristi o filme**

S knižkou Ivy Procházkovej Myši patria do neba za mnou prišla Denisa Grimmová s tým, že by príbeh chcela dostať do podoby celovečerného animovaného filmu. Bola som nadšená, pretože téma knihy mi pripadala nielen aktuálna, ale večná.

Mám doma tri deti, ktoré všetky boli malé (a jedno ešte stále je), takže s potenciálnym divákom som denne v kontakte. Z praxe rodiča viem, že nemá cenu deti podceňovať. Sú zvyknuté, že mnohým veciam ešte nemusia rozumieť (aj keď často rozumejú a chápu o dosť viac, ako by sme predpokladali) a že je vždy lepšie vyhnúť sa prílišnému zjednodušovaniu. V písaní pre deti sa snažím byť čo najúprimnejšia. Píšem o veciach, ktoré poznám alebo v ktoré verím. To, že sa to odohráva vo svete, kde myši a líšky hovoria a krtko má okuliare, neznamená, že to nie je reálne alebo pravdivé.

Čo sa týka sveta, v ktorom sa príbeh odohráva, Iva Procházková vo svojej knihe stvorila bohatý, vtipný a emotívne silný svet zvierat, do ktorého sme s ostatnými skôr tak spokojne vplávali. A čo sa týka osobných skúseností rodiča - viem, že generácia detí, ktoré vyrastajú na súčasnej produkcii detských filmov, je veľmi náročná - ako na tempo, tak na komplexnú stavbu príbehu. Sú vo svojom vnímaní veľmi rýchle, ale zároveň sú aj divácky skúsené, takže ich človek neoblafne nejakou detinskou skratkou alebo parabolou. Príbeh musí byť premyslený, logický, pretože inak ich skoro stratíte.

Alice Nellis, scenáristka

Písal som detské televízne programy, ale film vám dáva, samozrejme, oveľa väčší priestor. Deťom sa môžete prispôsobiť rôznym spôsobom, od fantazírovania, až po sledovanie predstavy toho, čo by dieťa malo chcieť vidieť. Snažím sa rozprávať príbeh ako by bol pre dospelých, ale vo svete, ktorý má k tomu detskému blízko. Chcem zaujať deti rovnako ako dospelého diváka, ktorý je v kine s nimi. Pri písaní Šupito sa čerstvé skúsenosti s malými deťmi hodili a určite som bol ovplyvnený aj vlastnými spomienkami. Ale to je snáď každý scenárista. Príďte sa pozrieť na príbeh o neobyčajnom priateľstve v neobyčajnom svete. Vezmite deti, vezmite svojich rodičov a choďte do kina!

Richard Malatínsky, scenárista

**Producent Vladimír Lhoták o filme**

Počiatky nápadu spracovať oceňovanú knižku Ivy Procházkovej sa datuje do roku 2010, všimla si ju režisérka a výtvarníčka Denisa Grimmová, keď ju čítala svojim deťom. Sme spolužiaci z ročníka z FAMU, teda už sme za sebou mali spolupráce na projektoch v rámci štúdia. Práve Denisa mala prvý nápad, že by kniha bola skvelou predlohou pre animovaný film.

Obdobie nakrúcania bolo veľmi intenzívne, prinieslo veľa organizačných, technologických i umeleckých výziev. Prieskum realizácie nás doviedol k zisteniu, že film tohto rozsahu nedokážeme kapacitne vyrobiť v žiadnom z existujúcich štúdií animovaného filmu, teda sme museli zorganizovať štúdio v Barrandovských ateliéroch. Počiatok príprav sprevádzala aj značná neistota, či budeme schopní nájsť dostatok spolupracovníkov so skúsenosťami so stopmotion animáciou, pretože kontinuita väčších štúdií bola u nás prerušená. Nakoniec sa podarilo poskladať skvelý štáb z rôznych kútov filmových remesiel, vekových skupín i pôvodných profesií a dúfame, že sa animovanému filmu bude u nás dariť natoľko, aby sa množstvo filmových profesionálov v animácii naďalej rozrastalo.

Film je primárne určený deťom od 6 do 12 rokov a ich rodičom a starým rodičom. Všetci sa môžu tešiť na príbeh o nepravdepodobnom kamarátstve dvoch nepriateľov, ktorí zistia, že ich priateľstvo je výnimočné a má cenu sa za neho pobiť. Film ponúkne viac ako 80 zábavných zvieracích bábok a veľa krásnych prostredí. Sprevádza ho humor i dojatie, akčné a tajomné scény, ale aj priestor na zamyslenie sa, a to všetko v doprovode množstva prekrásnej hudby.

Vladimír Lhoták

**Premiéra**: 17. 3. 2022

**Slovensko, Francúzsko, Poľsko, Česko 2021**

**Réžia:** Denisa Grimmová, Jan Bubeníček

**Námet:** Iva Procházková

**Scenár:** Alice Nellis, Richard Malatínsky

**Výtvarná koncepcia:** Denisa Grimmová, Jan Bubeníček, Jan Kurka

**Kamera:** Radek Loukota

**Hudba:** Krzysztof Aleksander Janczak

**Zvuk:** David Titěra a Viktor Ekrt

**Technológia:** kombinácia bábkovej stopmotion animácie a počítačovej animácie

**Hlasy postáv:** Zuzana Šebová, Daniel Fischer, Richard Stanke, Marián Labuda, Patrik Vyskočil

Peter Makranský, Dušan Szabo, Martin Mňahončák, Gabriela Dzuríková, Zuzana Vačková, Dušan Kaprálik, Miroslav Trnavský, Michaela Kapráliková, Michaela Šáleková, Ľubo Kostelný Miroslava Drínová, Milan Bahúľ, Peter Krajčovič, Petra Lángová, Barbora Chlebcová, Barbara Kelíšková, Roman Ferienčík, Linda Zemánková, Dagmar Sanitrová, Ján Greššo, Ivo Gogál

**Producenti:** Vladimír Lhoták / Fresh Films (CZ), Alexandre Charlet / Les Films du Cygne (FR)

**Hlavní koproducenti:** Grzegorz Wacławek & Piotr Szczepanowicz / Animoon (PL), Marek Jeníček & Tomáš Janísek / Cinemart (SK)

**Koproducenti:** Česká televízia - TPS Aleny Müllerové, Auvergne-Rhône-Alpes Cinéma, DD Production, Canal+, Barrandov Studio, EC1 Łódż

**S podporou:** Eurimages, Creative Europe MEDIA, Státní fond kinematografie, Region Auvergne-Rhône-Alpes Cinéma, Region Grand Est, Region Provence-Alpes-Côte d'Azur, Polský filmový institut, Audiovizualny fond Slovensko, Cinéventure, Ministerstvo kultúry ČR

**Prístupnosť:** bez obmedzení

**Žáner:** dobrodružná, animovaná komédia

**Verzia:** slovenská

**Stopáž:** 87 min.

**Formát:** 2D DCP, zvuk 5.1 a 7.1

**Kontakty pre médiá:**

Perla Žinčíková., +421 908 129 040, **perla@devito.sk**

**www.cinemart.sk**